Dr MJ du Plessis Gereformeerde Kerk Bellville Datum: 16 April 2006 (oggend)
Sing vooraf: 33:5, 6
Na die wet bely ons voor God ons sondeskuld en bid vir vergewing van ons sondes met Ps 19:4.
Skrifberyming 8-1:1, 2. (14:1, 2)
Skriflesing: Matteus 3
Teks: Matteus 3:8
Dra dan vrugte wat by die bekering pas. (Matteus 3:8 AFR53)
Johannes het gepreek dat die mense gedoop moet word sodat hulle sondes vergewe kan word. Kom ons kyk net vir die oomblik na die betekenis van Johannes se doop.
Hy het gepreek dat sy doop verband hou met bekering.
In die manier waarop hy sy doop uitgevoer het, was bekering geteken (of voorgestel) in die onderdompeling as ’n sterwe en opstaan.
Verder was die inhoud van sy doop ook die vergewing van sondes.
Dit is geteken in die afwassing in die water, waarby meteens duidelik is dat bekering en vergewing saamgaan, sodat in die doop vergewing verkondig word vir die wat hulle bekeer en hulle verplig tot voortdurende bekering.
Die doop hou verder ook verband met die Heilige Gees.
Johannes doop in opdrag van God, en God gee aan ons ’n versekering in die doop.
Daarom is dit ’n heilige sakrament wat vooruitgesien het op dit waarop die Christelike doop terugsien.
Nou moet ons ook nog hierby onthou dat die werksaamheid van Johannes die Doper ongetwyfeld sy hoogtepunt bereik het in die doop van die Here Jesus Christus. Die doop was nie ’n losstaande gebeurtenis in die Here Jesus se werk as Messias nie. Sy doop was onlosmaaklik vasgemaak aan sy opstanding uit die dood.
Daarom moet ons kyk hoe die inhoud van Johannes die Doper se doop op die Here Jesus Christus van toepassing is:
Onderdompeling as bekering (afsterwing van die ou mens en opstanding van die nuwe mens) kan nie op die Here Jesus Christus as Sondelose van toepassing wees nie.
Dit sien op die dood en die opstanding van die Here Jesus Christus self.
In Hom het ons gesterf vir ons sondes en opgestaan tot ’n nuwe lewe. So word dit in die Romeinebrief gestel.
Net so kan die doop as afwassing van sondes ook nie op die Here Jesus Christus betrekking hê nie.
Dit is waarom Johannes terugdeins.
Maar die Here Jesus Christus wys hom daarop dat die doop as verordening van God vervul moet word. Vers 15:
Maar Jesus het geantwoord en vir hom gesê: Laat dit nou toe, want só pas dit ons om alle geregtigheid te vervul. Daarna het hy Hom toegelaat. (Matteus 3:15 AFR53)
Die woord geregtigheid beteken in hierdie sin plekvervangend. Met ander woorde die Here Jesus Christus se geregtigheid neem hier die plek in van ons geregtigheid (of dan: Ons gebrek daaraan!).
Jesus is gedoop ter wille van ons sondes om ons te laat deel in sy geregtigheid.
Hy sterf in ons plek.
Hy dra die straf vir ons sondes in ons plek.
Hy maak ’n pad oop uit die dood uit – ’n pad waarop ons Hom volg.
Dit is dieselfde gedagte wat ons in 2 Korintiërs 5:21 kry waar daar staan dat God die Here Jesus Christus, wat geen sonde geken het nie, sonde vir ons gemaak het sodat ons deur Hom deel kon kry in God se geregtigheid.
Want Hy het Hom wat geen sonde geken het nie, sonde vir ons gemaak, sodat ons kan word geregtigheid van God in Hom. (2 Korintiërs 5:21 AFR53)
Die Here Jesus het aan die geregtigheid van God voldoen deur aanvanklik gedoop te word.
Die doop was in sy geval ’n vooruitwysing daarna dat Hy die geregtigheid van God volkome vervul het.
Dit het Hy later gedoen toe Hy Homself aan die kruishout aan die dood oorgegee het.
Daarmee het Hy die wat aan God behoort, met God versoen.
Maar versoening alleen beteken niks – daarom staan Hy op uit die dood om met sy liggaam van die aarde af weg te gaan na die hemel toe.
Daarmee openbaar Hy fisies wat Hy met elkeen van ons gaan doen wanneer ons sterf en Hy ons uit die dood opwek in ’n nuwe en ewige lewe.
Hy openbaar dus waarop sy doop uitloop.
Ons doop sien juis op die dood en die opstanding van die Here Jesus Christus, met ander woorde as ons gedoop word, beteken dit al dat ons deel kry aan die dood en opstanding van die Here Jesus Christus.
Ons doop is dus ’n doop in die dood van die Here Jesus Christus tot bekering en vergewing van sondes.
Dis ook ’n opstanding saam met Hom in die nuwe en ewige lewe.
Dit is waarom Johannes, nadat hy die Here Jesus gedoop het, preek dat die Here Jesus die Lam van God is wat die sonde van die wêreld wegneem.
Toe Johannes die Here Jesus gedoop het, het die Here Jesus ook die Heilige Gees ontvang.
Hy is dus met sy doop met die Heilige Gees gesalf om sy Messiaanse werk te kan doen.
Van toe af is Hy die Here Jesus Christus – of Messias.
Die Here Jesus word hier ook bevestig as die Hoof van sy Kerk.
Met ons doop is ons dus ingelyf, en het ons toegetree tot die liggaam (kerk) van die Here Jesus Christus.
Kom ons kyk wat die betekenis van hierdie groot saak vir elkeen van ons in ons lewe is.
Toe ons gedoop is, het die toekoms meteens in ons lewe hier en nou ingegryp.
Die toekoms na die dood het toe vir ons ’n werklikheid geword, want toe het die koninkryk van God in ons lewe ingekom.
Ons, ek en jy, is reeds verlos, maar juis daarom staan ons onder die bevel van Hom wat ons verlos het.
Dit is waar die preek van Johannes pas: Bekeer julle, want die koninkryk van die hemele het naby gekom.
Ons is dus gebind aan die eis tot bekering omdat ons gebind is aan die Here Jesus Christus.
God gee, maar God eis ook.
In hierdie verlossingsverbond kan ons geen voorwaardes stel nie.
Ons is slegs by magte om aan die eise te voldoen, en toe te tree tot die koninkryk van God.
Anders verbind ons ons aan die verskrikking van God se oordeel.
Daarom is die opdrag van Johannes aan die mense van sy tyd nog steeds geldig vir ons tyd:
Die effek daarvan moet sigbaar wees: Ons moet in ons lewens vrugte gaan dra wat by die bekering pas!
Mens moet vers 7 en vers 8 saam lees:
Maar toe hy baie van die Fariseërs en Sadduseërs na sy doop sien kom, sê hy vir hulle: Addergeslag, wie het julle aangewys om te vlug vir die toorn wat aan kom is? Dra dan vrugte wat by die bekering pas. (Matteus 3:7-8 AFR53)
Baie Fariseërs en Sadduseërs het na Johannes se doopplegtighede toe gekom.
Die Sadduseërs en Fariseërs kon mekaar nie vat nie. Hulle was twee godsdiensfaksies wat lynreg teenoor mekaar gestaan het.
Maar in hulle aanslag teen die Here Jesus Christus span die twee groepe saam.
Dit is waarom Johannes hulle ook aanspreek as addergeslag. Ons sê in Afrikaans iets soortgelyks: Ons sê iemand wat sleg is, is ’n slang!
Daarna preek hy dat die toorn van God ontvlug kan word deur vrugte te dra wat by die bekering pas.
Die eis is baie skerp: daar moet ’n radikale lewensverandering na vore kom by die Fariseërs en Saduseërs.
Hulle was in daardie omstandighede simbool van die onbekeerlikes (ons?).
So erg moet dit wees dat ons soos ’n vrugteboom moet wees wat baie vrugte dra – dis die beeld wat ons hier het.
Maar dit is ’n baie spesifieke soort vrugte – vrugte wat by die bekering pas.
Ons is dus bekeringsbome – wat bekeringsvrugte dra!
Kom ons toets onsself hieraan.
Hoeveel van ons bekering kan gesien word? Bekering is niks anders nie as die effek wat die opstanding van die Here Jesus op jou lewe het.
Die Here Jesus Christus wil tog hê dat ons dit moet vertoon!
Is dit nie dalk so dat baie van ons ten diepste nog onbekeerd is nie.
Is dit nie dalk so dat die meeste van ons al die kennis van ons verlossing het, maar dit nie uitleef nie?
Almal van ons kan goeie antwoorde gee op al die moeilike vrae rondom ons geloofslewe.
Ons weet van sonde, en van beginsels, en van gehoorsaamheid.
Maar ons gaan leef baie keer presies die teenoorgestelde.
Die bedoeling van hierdie preek is nie om te kere te gaan oor sondes en hoe verskriklik die hel en God se oordeel daaroor gaan wees nie. Daarom benader ons hierdie saak positief:
Eerste sluit ons aan by Johannes die Doper.
Daarna sluit ons aan by die Here Jesus Christus.
Eerste dan Johannes die Doper:
Johannes die Doper het gepreek dat ons vrugte moet dra wat by die bekering pas.
Dit is nie oordeel nie.
Dit beteken bloot dat ons die saak van ons verlossing moet deurdink, en dan werklik besef wat gebeur in hierdie hele aangeleentheid.
Johannes die Doper het ook gepreek dat die byl al teen die wortel lê.
Dit beteken dat die bome wat nie vrugte dra nie, uitgekap en buitekant die tuin gegooi gaan word.
NB Die wat nié vrugte dra nie.
Dit beteken tog dat al die bome in die geleentheid gestel word om vrugte te dra.
Johannes het ook verder gepreek dat die koninkryk naby gekom het.
Die Here Jesus las al hierdie dinge vir ons bymekaar. Dan kry ons die volgende:
Ons is as gevolg van ons sondes buite die koninkryk van God.
Maar deur die Here Jesus Christus word ons binne die koninkryk geplaas.
Omdat Hy ons klaar daar geplaas het, daarom eis Hy dat ons ons moet bekeer.
Ons moet hierdie bekering vertoon.
Die bekering moet so radikaal wees dat dit duidelik sigbaar word in my doen en late!
Dit is ’n baie groot mondvol om sommer net so maklik kwyt te raak.
Nie een van ons beteken in onsself iets voor God nie – met ander woorde nie een van ons is soveel werd dat die Here oor ons verleë is nie.
Inteendeel ons besoedel meestal die eer van God met ons lewens – ons beteken werklik niks.
Ons is inderwaarheid afstootlik langs die heerlikheid van God.
Enige iemand wat dit nie besef nie, het ernstige geloofsprobleme, want dan verstaan hy nie die grootheid en heerlikheid van God en die sondigheid van die mense nie.
MAAR God het juis sy genade aan ons geopenbaar in die feit dat ons gedoop is.
In die Here Jesus Christus het God besluit dat ons nogtans deur Hom aanvaar word.
Die Here Jesus Christus lig ons dus met sy sondevrye lewe uit ’n vuil lewe uit in die heerlikheid van God in.
Hy het dit aan ons bevestig in die openbaar, voor almal in die gemeente as getuies, toe ons in die Naam van die Drie-Enige God gedoop is.
Maar nou kom die verantwoordelikheid waarmee God ons belas aan die beurt.
Ons moet nou lewe soos sulke mense wat so ’n groot ding oorgekom het.
Ons moet dus knaend onder die indruk bly van wat God vir ons gedoen het.
En ek moet aanhou dankbaar wees.
Ons mag nie, en kan ook nie, bekostig dat ons dankbaarheid vir een enkele oomblik verswak nie.
Prakties gaan dit die effek hê dat ons verkeerde dinge doodeenvoudig uit ons lewens gaan verwyder.
Om dit te kan doen, begin ons by ons gesindheid. Ons moet eers reg ingestel word op hierdie groot saak.
’n Verkeerde gesindheid kan verander word – dit is ’n feit, want dit is presies waarvoor die Here Jesus Christus gesterf het.
’n Ander woord vir gesindheidsverandering, is bekering. En ons kan dit doen in die krag van die Heilige Gees.
Moenie twyfel nie. God het u verseker dat u ingesluit is in die genadeverbond.
Hy het u gedoop in die Naam van die Vader, die Seun en die Heilige Gees.
Daarmee verseker Hy u dat u betrokke is by die koninkryk van God.
Laat ons dan ons lewe ’n bekeringslewe maak – in die woorde van Johannes: Dra vrugte wat by die bekering pas.
Moenie dit doen om verlos te word nie – doen dit omdat u reeds verlos is.
Datum: 16 April 2006 (oggend)